./data/phi0474/phi056/phi0474.phi056.perseus-lat1.xml
omnium tuorum officiorum, quae et multa et magna sunt, mihi gratissimum fuerit, si ita tractaris Egnatium, ut sentiat et se a me et me a te amari   hoc te vehementer etiam atque etiam rogo   illa nostra scilicet ceciderunt   utamur igitur vulgari consolatione : 'quid, si hoc melius?' sed haec coram tu fac, quod facis, ut me ames teque amari a me scias